कर्ज काटे जाने का डर, अब तक 35 हजार किसानों ने मंडी में बेचा धान
डेढ़ माह में सोसायटियों में धान बेचने आए चौकी क्षेत्र के मात्र 1243 किसान
खरीदी केंद्रों में समर्थन मूल्य पर धान बेचने की बजाय किसान अब कोचियों और मंडी में व्यापारियों को अपना धान बेच रहे हैं। एक तो सूखा, दूसरा सोसायटी में धान बेचने पर कर्ज काटे जाने का डर, इसलिए मजबूर किसान घाटा सहकर मंडी में व्यापारियों और कोचियों को धान बेच रहे हैं। उन्हें इसमें 200 से 300 रुपए तक प्रति क्विंटल नुकसान हो रहा है। किसानों को डर है कि धान केंद्रों में धान बेचने पर को-ऑपरेटिव बैंक उनका पूरा कर्ज काट लेगा और उनके पास कुछ भी नहीं बचेगा, जबकि कलेक्टर मुकेश बंसल ने स्पष्ट निर्देश दिए हैं कि किसी भी किसान से जबरन वसूली नहीं होगी।
इधर उत्पादन नाममात्र हुआ और कर्ज ज्यादा है। ऐसे में पूरा धान बेचने पर उन्हें एक रुपया भी नहीं मिलेगा। किसानों को मालूम है कि वे नुकसान में हैं, लेकिन हाथ में कुछ आ तो रहा है। जिन किसानों के पास 30-40 कट्टा से अधिक धान है वे मंडी पहुंच रहे हैं। यहां संख्या लगातार बनी हुई है। रोज 300 से अधिक किसान धान बेचने के लिए आ रहे हैं और रोज करीब 20 हजार क्विंटल धान का विक्रय मंडी के माध्यम से किया जा रहा है।
राजनांदगांव। समर्थन मूल्य में धान खरीदी की व्यवस्था के बाद भी कृषि उपज मंडी में लगी किसानों की भीड़।
सामूहिक अनशन स्थगित, जबकि जारी रहेगी हड़ताल
किसान सेना की अनिश्चितकालीन हड़ताल जारी है। निषेध रैली के बाद सामूहिक अनशन स्थगित कर दिया है। किसान नेता सुदेश टीकम ने बताया कि एक-दो दिन में वैकल्पिक रणनीति बनाने संयोजक मंडल की बैठक होगी। कार्यकर्ताओं से विचार-विमर्श के बाद निर्णय होगा।
मंडी में बिका 4 लाख 76 हजार क्विंटल धान
जिले के करीब 35 हजार किसानों ने मंडी में धान बेचा है। किसानों ने मंडी में व्यापारियों को 4 लाख 76 हजार 25 क्विंटल धान बेचा। मंडी में रोजाना 300 किसान आ रहे हंै। समर्थन मूल्य से 200 से 300 रुपए नुकसान उठाकर बेच रहे है, कई बार समर्थन मूल्य से अधिक दाम में भी बिकता है।
62,137 किसानों ने खरीदी केंद्र में नहीं बेचा धान
जिले के 62137 किसान ऐसे है जो समर्थन मूल्य पर धान बेचने खरीदी केंद्र ही नहीं गए। अब तक 50703 किसानों ने समर्थन मूल्य पर 20 लाख 4507 क्विंटल धान बेचा है। इन किसानों से को-ऑपरेटिव बैंक ने 88 करोड़ 24 लाख रुपए की कर्ज वसूली की है।
किसानों से पूछकर वसूली
कलेक्टर के मौखिक निर्देश के बाद सख्ती से वसूली नहीं की जा रही है। किसान से पूछकर उनसे वसूली की जा रही है। बैंक का कोई दबाव नहीं है। किसानों को समर्थन मूल्य में धान बेचना चाहिए। उन्हें ही नुकसान होगा। एनके दिल्लीवार, सीईओ को-ऑपरेटिव बैंक
कर्ज वसूली से बिगड़े हालात, समर्थन मूल्य में खरीदी में तेजी नहीं
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva